**ELŐTERJESZTÉS**

**Körmend város Önkormányzata Képviselő-testülete 2016. október 27-i ülésére**

**Tárgy:** Megállapodás megkötése a Markusovszky Kórházzal és az Állami Egészségügyi Ellátó Központtal

Tisztelt Képviselő-testület!

A Testület tájékoztatást kapott arról, hogy TOP pályázat keretében lehetőség van arra, hogy koncentráltabb feladatmegvalósítással, egy helyszínen összpontosítva biztosítsa a város az egészségügyi alapellátást –ill. a Markusovszky Kórház a szakosított ellátást.

A Képviselő-testület jóváhagyta azt a fejlesztési projektcélt, amely értelmében TOP pályázat keretében első körben a felnőtt háziorvosi és felnőtt fogorvosi szakrendelések helyszíne lenne áttelepítve a Kórház területéhez tartozó járóbeteg szakellátó épületébe, tekintettel arra, hogy az épület kiürítésre kerül a tüdőgondozó kivételével. Forrás függvényében II. ütemben valósulna meg a gyerek háziorvosi szolgálat, a gyerek fogorvosi szolgálat és a védőnői szolgálat áttelepítése ugyanarra a helyszínre. Ezzel Körmenden az egészségügyi alapellátás és szakosított ellátás egy helyszínen való elérhetőségét tudja biztosítani az Önkormányzat a lakosság részére, amely koncentráltabb feladatellátás és elérhetőség révén tudja javítani a lakosság egészségügyi ellátásának feltételeit.

Az elmúlt időszakban egyeztetésre került az a szerződés, amellyel az Önkormányzat használatba tudja venni – természetesen későbbi hatállyal – a járóbeteg szakellátó épületét. Ezt a szerződést a hamarosan elbírálásra kerülő TOP pályázatok során első körben be kell mutatnunk a pályázat elbírálója előtt, ezért terjesztjük azt most a Képviselő-testület elé jóváhagyásra.

A szerződés egyeztetésre került a felek közt, ehhez képest lényeges változás abban már nem várható. Mint látható, a használatba vétel díjmentesen történik, és határozatlan időre szól. Nyertes pályázat esetén a birtokbaadást követően a szerződés megteremti az épületen TOP pályázat keretében történő fejlesztés megvalósításának lehetőségét, a szerződés megkötése nélkül azonban ettől a lehetőségtől elesik a város.

Kérem a tisztelt Képviselő-testületet, hogy a csatolt szerződés megkötését jóváhagyni szíveskedjék.

**HATÁROZATI JAVASLAT**

Körmend város Önkormányzata Képviselő-testülete megismerte a TOP 4.1.1.-15. kódszámú, „Egészségügyi alapellátás infrastrukturális fejlesztése” című pályázati felhívásra benyújtott pályázathoz kapcsolódóan a Markusovszky Egyetemi Oktatókórházzal, valamint az Állami Egészségügyi Ellátó Központtal kötendő, a körmendi kórház területén található járóbeteg szakellátó épületének az Önkormányzat részére történő használatba adásáról szóló használati megállapodást, és azt a csatoltak szerint jóváhagyja, egyben felhatalmazza a Polgármestert annak aláírására.

Felelős: jegyző szerződéskötésért

Határidő: TOP 4.1.1.-15. kódszámú pályázati felhívás szerinti

Körmend, 2016. október 18.

**Bebes István**

**polgármester**